VEGA præsenterer

**VEGA|ARTS: Interaktioner på dansegulvet**

*Sophie Dupont + Lilibeth Cuenca Rasmussen står for kunstneriske input på dansegulvet den 16. august i forbindelse med Marie Davidson og AFRODEUTSCHEs koncert i Lille VEGA.*

Gennem det næste år forsøger *VEGA|ARTS* at skubbe til konventionerne for live-koncerter og kunstoplevelser ved at integrere performative kunstværker i VEGAs live-program. Et særligt fokus vil være på de progressive navne og livemusikere i VEGAs program som en god kollektiv mulighed for at genoverveje og skubbe til liveformatet.

Den 16. august er en sådan aften, hvor canadiske Marie Davidson gæster Lille VEGA med support fra ghanesisk-russisk-tyske AFRODEUTSCHE og sættes i sammenspil med nogle af Danmarks mest profilerede performancekunstnere: Lilibeth Cuenca Rasmussen og Sophie Dupont, der begge er en del af *VEGA|ARTS*. Aftenens performance-værker vil alle udfordre vores samvær og medvirken, når vi sammen kæmper mod tyngdekraften og tager en dans med pulserende refleksioner af os selv.

Vi er meget stolte over at kunne præsentere fire kvindelige kunstnere, der åbenlyst skubber til konventionerne for både musik, performance, men også tværkulturelt og mellemmenneskeligt samvær.

**Marie Davidson** skaber yderst dansable elektroniske kompositioner, som hugger og stikker i vores psyke gennem et dybt tekstunivers, der ofte leveres som små skarpe recitationer.

**AFRODEUTSCHE** kombinerer klassisk musik, techno, house og electro. Når hun spiller live, er det både sirligt og snørklet. Ofte stikker det af i vilde, uforudsigelige retninger.

**Sophie Dupont** arbejder med performance, skulptur og fotografi i sine poetiske refleksioner over de grundlæggende elementer og mekanismer i både krop og sind; åndedræt, kropsvægt, balance og bevægelse. Der er ofte tale om enkle ritualer og gentagelser, hvor hun undersøger modsætningerne og forbindelserne mellem objekt og subjekt; krop og psyke.

**Lilibeth Cuenca Rasmussen** beskæftiger sig primært med video og performancekunst.

Cuencas produktioner involverer tekstskrivning, musikalske kompositioner og stærke

visuelle elementer, hvor kostumerne ofte indgår som en væsentlig medspiller. Cuenca

indsamler, indskriver og aktualiserer sine fortællinger via en kritisk og humoristisk

praksis, der har et særligt blik for identitet, kultur, religion, køn og sociale forhold.

**Programmet for aftenen:**

17.00-19.00 Åbning og introduktion til kunstnerne og VEGA|ARTS i Salonen

19.00 Lilibeth Cuenca Rasmussen: Mobile Mirrors (dansere: Liva Xamanek Lopez Petersen, Laura Sophie Elmholt, Mia Kingo, Louise Jul Henriksen)

19.30 Sophie Dupont: Heavy Light (Lydlandskab: Will Owen)

20.00 AFRODEUTSCHE

20.45 Lilibeth Cuenca Rasmussen: Octopada

21.00 Marie Davidson

**Om VEGA|ARTS:**

*VEGA|ARTS* er et nyt visionært initiativ, der kobler Danmarks vigtigste spillested med ambitiøs og grænsesøgende samtidskunst i en undersøgelse af hvilke kunstneriske oplevelser brudfladerne mellem de kunstneriske felter og publikum kan generere. Over en etårig periode (maj 2019 til maj 2020) vil VEGA|ARTS inkludere performances, installationer, udstillinger, talks, workshops og tematiske greb, der over en aften eller weekend kobler samtidskunstens hybride og performative praksisser med koncertens intense, intime og kulturelle rum.

De deltagende kunstnere er: ***Kristoffer Akselbo, Sidsel Christensen (NO), Lilibeth Cuenca Rasmussen, Sophie Dupont, Jeannette Ehlers, Christian Falsnaes, Jenny Gräf Sheppard (DK/US), Kosmologym (DK/US/UK/NO), Jakob Kudsk Steensen, Marie Kølbæk Iversen, Ragnhild May, Ursula Nistrup, Hans Rosenström (FIN), Helle Siljeholm (NO), Søren Thilo Funder, Tori Wrånes (NO), YOKE***

De deltagende kunstnere præsenteres løbende i Salonen (særomvisninger hver tirs. 15.00)

Kontakt Matthias Hvass Borello eller Lene Vive Christiansen for yderligere oplysninger eller uddybende kommentarer. Matthias Hvass Borello: M: +45 23 39 46 40, E: mhb@vega.dk

Lene Vive Christiansen: T: +45 33 26 09 52, M: +45 20 40 33 59, E: lene@vega.dk

Se mere her: [www.vega.dk](http://www.vega.dk/)

***VEGA|ARTS*** er realiseret med støtte fra Statens Kunstfond, Bikubenfonden og Nordisk Kulturfond.